b'\n_START_ARTICLE_\nIlla del Galatxo\n_START_SECTION_\nFlora\n_START_PARAGRAPH_\nLa vegetaci\xc3\xb3 predominant en l\xe2\x80\x99illa del Galatxo \xc3\xa9s el bosc de ribera (h\xc3\xa0bitat d\xe2\x80\x99inter\xc3\xa8s comunitari; codi 92A0) en el qual predominen les salzedes de salze blanc (Salix alba) i les alberedes d\xe2\x80\x99\xc3\xa0lber (Populus alba) amb pollancre (Populus nigra). Destaca tamb\xc3\xa9 la pres\xc3\xa8ncia de tamarigars de Tamarix canariensis i T. Africana, oberts i lluminosos (h\xc3\xa0bitat, igualment, d\xe2\x80\x99inter\xc3\xa8s comunitari, codi 92D0). Tamb\xc3\xa9 s\xe2\x80\x99hi troben canyissars en el marge dret de l\xe2\x80\x99illa on les aig\xc3\xbces s\xc3\xb3n m\xc3\xa9s calmades._NEWLINE_Pel que fa a la fauna, cal indicar que, com a espai del PEIN "Illes de l\xe2\x80\x99Ebre", es localitzen poblacions de la n\xc3\xa0iade Margaritifera auricularia, un mol\xc2\xb7lusc bivalve en perill d\xe2\x80\x99extinci\xc3\xb3 a tot Europa i estrictament protegit pel Decret 328/1992, d\xe2\x80\x99aprovaci\xc3\xb3 del PEIN.\n_START_SECTION_\nFauna\n_START_PARAGRAPH_\nEl conjunt de les illes fluvials de l\xe2\x80\x99Ebre representen un rosari de bi\xc3\xb2tops-pont que faciliten el despla\xc3\xa7ament de multitud d\xe2\x80\x99ocells de zones humides, des dels aiguamolls litorals -majorit\xc3\xa0riament el delta de l\xe2\x80\x99Ebre-, vers l\xe2\x80\x99interior de la pen\xc3\xadnsula Ib\xc3\xa8rica.\n_START_SECTION_\nProtecci\xc3\xb3\n_START_PARAGRAPH_\nTot i que no s\xe2\x80\x99identifiquen impactes espec\xc3\xadfics sobre l\xe2\x80\x99espai, la problem\xc3\xa0tica ambiental que podria tenir l\xe2\x80\x99espai en un futur ser\xc3\xa0 molt semblant a la resta d\xe2\x80\x99espais del complex de zones humides de les Illes de l\xe2\x80\x99Ebre. \xc3\x89s per aquest motiu que convindria plantejar-se la seva gesti\xc3\xb3 i conservaci\xc3\xb3 de forma global._NEWLINE_L\xe2\x80\x99Illa del Galatxo es troba protegida a diferents nivells. Pertany a la Reserva natural de fauna salvatge de les Illes de l\xe2\x80\x99Ebre, es troba inclosa a l\xe2\x80\x99espai del PEIN "Illes de l\xe2\x80\x99Ebre" (juntament amb l\xe2\x80\x99illa i galatxo de Subarrec, l\xe2\x80\x99illa de Miravet, l\xe2\x80\x99illa d\'Aud\xc3\xad, l\xe2\x80\x99illa de Vinallop i l\xe2\x80\x99illa de la Xiquina) i a m\xc3\xa9s forma part de l\'espai de la Xarxa Natura 2000 ES5140010 "Riberes i Illes de l\xe2\x80\x99Ebre".'